title: Kommissionens gennemførelsesforordning (EU) 2018/604 af 18. april 2018 om ændring af gennemførelsesforordning (EU) 2015/2447 for så vidt angår procedurereglerne for at lette fastsættelsen i Unionen af varers præferenceoprindelse, og om ophævelse af forordning (EØF) nr. 3510/80 og (EF) nr. 209/2005

text:
               20.4.2018

               DA

               Den Europæiske Unions Tidende

               L 101/22

         KOMMISSIONENS GENNEMFØRELSESFORORDNING (EU) 2018/604
   af 18. april 2018
   om ændring af gennemførelsesforordning (EU) 2015/2447 for så vidt angår procedurereglerne for at lette fastsættelsen i Unionen af varers præferenceoprindelse, og om ophævelse af forordning (EØF) nr. 3510/80 og (EF) nr. 209/2005
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 66, litra a), og
   ud fra følgende betragtninger:

               (1)

               I Kommissionens gennemførelsesforordning (EU) 2015/2447 (2) fastlægges bl.a. de procedureregler, der henvises til i artikel 64, stk. 1, i forordning (EU) nr. 952/2013 (»kodeksen«), for at lette fastsættelsen i Unionen af varers præferenceoprindelse.

               (2)

               I artikel 68, stk. 1, sidste punktum, i gennemførelsesforordning (EU) 2015/2447 henvises der i øjeblikket til en tilsvarende anvendelse af punkt 2-9 i nævnte forordnings afdeling 2, som vedrører oprindelsesregler for Unionens arrangement med det generelle toldpræferencesystem (GSP). Det er dog kun visse bestemmelser i disse punkter, der er relevante i forbindelse med registreringen af eksportører uden for rammerne af Unionens GSP-ordning. Det er derfor nødvendigt, at disse bestemmelser specificeres. Eftersom Kommissionens forpligtelse til at meddele de tredjelande, med hvilke Unionen har en præferenceordning, adresserne på de toldmyndigheder, der er ansvarlige for verifikationen af et oprindelsesdokument, der er udfærdiget af en registreret eksportør, under alle omstændigheder fremgår af bestemmelserne for den relevante ordning, bør den ikke længere fastlægges i gennemførelsesforordning (EU) 2015/2447. Den midlertidige bestemmelse, der er fastlagt i gennemførelsesforordning (EU) 2015/2447, hvorved en eksportør, der ikke er registreret, men som er en godkendt eksportør i Unionen, gives tilladelse til at udfærdige et oprindelsesdokument, er blevet forældet og bør ophæves. Af hensyn til forenklingen og sammenhængen mellem præferenceordningerne bør der for småforsendelser, hvis der er tale om import uden handelsmæssig karakter, være en undtagelse fra kravet om fremlæggelse af et oprindelsesdokument, hvis en sådan undtagelse er tilladt, men ikke direkte er fastlagt i præferenceordningen. I betragtning af, at der er andre måder at identificere eksportøren på, og at underskriften ikke bidrager til et oprindelsesdokuments retlige status i Unionen, bør eksportører ikke være forpligtet til at underskrive et sådant dokument, hvis dette er tilladt, men ikke er direkte fastlagt i præferenceordningen.

               (3)

               Reglerne i artikel 69 i gennemførelsesforordning (EU) 2015/2447 vedrørende erstatning af beviser for præferenceoprindelse, der ikke er udstedt eller udfærdiget inden for rammerne af Unionens GSP-ordning, bør finde bredere anvendelse på oprindelsesdokumenter. Desuden bør den form, hvori et erstatningsoprindelsesdokument kan udstedes eller udfærdiges, præciseres.

               (4)

               Der bør fastsættes regler med henblik på at lette fastsættelsen i Unionen af præferenceoprindelsen for forædlingsprodukter, der er fremstillet af varer med præferenceoprindelsesstatus. Eftersom disse regler tager sigte på at forhindre, at de pågældende økonomiske operatører udsættes for skadelige og utilsigtede konsekvenser som følge af sammenlægningen i kodeksen af proceduren for forarbejdning under kontrol og proceduren for aktiv forædling, bør de finde anvendelse med tilbagevirkende kraft fra datoen for anvendelsen af kodeksen.

               (5)

               Artikel 80, stk. 2, i gennemførelsesforordning (EU) 2015/2447 bør indeholde en henvisning til et nyt bilag 22-06A, som indeholder det ansøgningsskema, der skal anvendes af medlemsstaternes eksportører til registrering i REX-systemet, således at bilag 22-06 kun anvendes til registrering af eksportører i præferenceberettigede lande. Derfor bør dette nye bilag 22-06A indsættes i gennemførelsesforordning (EU) 2015/2447, samtidig med at bilag 22-06 til samme forordning ændres tilsvarende. Som følge af indførelsen af det nye bilag 22-06A bør artikel 82, 83 og 86 i gennemførelsesforordning (EU) 2015/2447 også ændres. I betragtning af, at der er andre måder at identificere eksportøren på, og at underskriften ikke bidrager til dokumentets retlige status i Unionen, bør eksportører ikke være forpligtet til at underskrive den udtalelse om oprindelse, der er omhandlet i artikel 92 i gennemførelsesforordning (EU) 2015/2447. Stk. 1, 2 og 3 i nævnte artikel bør med de fornødne tilpasninger finde anvendelse på udtalelser om oprindelse, der udfærdiges af eksportører i Unionen, ikke alene med henblik på bilateral kumulation som omhandlet i artikel 53 i Kommissionens delegerede forordning (EU) 2015/2446 (3), men også for at angive oprindelsen for varer, der eksporteres til et præferenceberettiget land inden for rammerne af Norges, Schweiz' eller Tyrkiets GSP-ordninger med henblik på kumulation med materialer med oprindelse i Unionen. Artikel 92 i gennemførelsesforordning (EU) 2015/2447 bør derfor ændres.

               (6)

               Bilag 22-07 til gennemførelsesforordning (EU) 2015/2447 bør ændres for at specificere, hvilket symbol eksportøren skal angive, hvis udtalelsen om oprindelse vedrører produkter med oprindelse i Ceuta og Melilla. Det nævnte bilag bør endvidere ændres med henblik på at afspejle, at eksportøren i tilfælde, hvor udtalelsen om oprindelse vedrører produkter med oprindelse i Unionen, skal angive oprindelsen ved hjælp af mærket »EU«.

               (7)

               Kommissionens forordning (EØF) nr. 3510/80 (4) er blevet forældet, idet forordningens bestemmelser er erstattet af de bestemmelser, der nu er fastlagt i delegeret forordning (EU) 2015/2446 og gennemførelsesforordning (EU) 2015/2447. Af hensyn til retssikkerheden og gennemsigtigheden bør den derfor ophæves.

               (8)

               Ved Kommissionens forordning (EF) nr. 209/2005 (5) indrømmes der undtagelser fra den forpligtelse, der er fastsat i Rådets forordning (EF) nr. 1541/98 (6) om at fremlægge dokumentation for oprindelsen af tekstilvarer henhørende under afsnit XI i den kombinerede nomenklatur. Forordning (EF) nr. 1541/98 er blevet ophævet ved Europa-Parlamentets og Rådets forordning (EU) nr. 955/2011 (7). Derfor er forordning (EF) nr. 209/2005 blevet forældet og bør af hensyn til retssikkerheden og gennemsigtigheden ophæves.

               (9)

               Foranstaltningerne i denne forordning er i overensstemmelse med udtalelse fra Toldkodeksudvalget —

         VEDTAGET DENNE FORORDNING:
   Artikel 1
   I gennemførelsesforordning (EU) 2015/2447 foretages følgende ændringer:

               1)

               I artikel 68 foretages følgende ændringer:

                           a)

                           Stk. 1, sidste punktum, affattes således:
                           »Artikel 80, 82, 83, 84, 86, 87, 89 og 91 i denne forordning finder tilsvarende anvendelse.«

                           b)

                           I stk. 2, første punktum, erstattes ordene »artikel 10 og 15« af ordene »artikel 10, stk. 1, og artikel 15«.

                           c)

                           Stk. 3 og 5 udgår.

                           d)

                           Følgende nye stk. 6 og 7 indsættes:
                           »6.   Hvis Unionen i kraft af en præferenceordning kan lade produkter med oprindelsesstatus være fritaget for kravet om fremlæggelse af et oprindelsesdokument, gælder nævnte fritagelse på de betingelser, der er fastsat i artikel 103, for så vidt disse betingelser ikke er fastsat i den pågældende præferenceordning.
                           7.   Hvis Unionen i kraft af en præferenceordning kan fravige kravet om, at et oprindelsesdokument skal være underskrevet af eksportøren, er en sådan underskrift ikke påkrævet.«

               2)

               Artikel 69 affattes således:
               »Artikel 69
               Erstatning af oprindelsesdokumenter, der er udstedt eller udfærdiget uden for rammerne af Unionens GSP-ordning
               (Kodeksens artikel 64, stk. 1)
               1.   Når produkter med oprindelsesstatus, der er omfattet af et oprindelsesdokument, som er udstedt eller udfærdiget tidligere med henblik på en anden præferencetoldforanstaltning som omhandlet i kodeksens artikel 56, stk. 2, litra d) eller e), end Unionens GSP-ordning, endnu ikke er overgået til fri omsætning, men er under et toldsteds kontrol i Unionen, kan det oprindelige oprindelsesdokument erstattes af et eller flere erstatningsoprindelsesdokumenter med henblik på at sende alle eller nogle af produkterne til et andet sted i Unionen.
               2.   Det i stk. 1 omhandlede erstatningsoprindelsesdokument kan udstedes eller udfærdiges i samme form som det oprindelige oprindelsesdokument eller i form af en erstatningsudtalelse om oprindelse, der indeholder de fornødne tilpasninger, jf. artikel 101 og bilag 22-20, af en af følgende:

                           a)

                           en eksportør, der er godkendt eller registreret i Unionen, og som videresender varerne

                           b)

                           en videreforsender af varerne i Unionen, såfremt den samlede værdi af varerne med oprindelsesstatus i den oprindelige sending, som skal opdeles, ikke overskrider den gældende tærskelværdi

                           c)

                           en videreforsender af varerne i Unionen, såfremt den samlede værdi af varerne med oprindelsesstatus i den oprindelige sending, der skal opdeles, overskrider den gældende tærskelværdi, og videreforsenderen af varerne lader erstatningsoprindelsesdokumentet være ledsaget af en kopi af det originale oprindelsesdokument.

                     Hvis erstatning af det oprindelige oprindelsesdokument ikke er muligt, jf. første afsnit, kan det erstatningsoprindelsesdokument, der er omhandlet i stk. 1, udstedes i form af et varecertifikat EUR.1 af det toldsted, som har varerne under kontrol.
               3.   Hvis erstatningsoprindelsesdokumentet er et varecertifikat EUR.1, skal det toldsted, der har udstedt erstatningsvarecertifikatet EUR.1, anføre sin påtegning i rubrik 11 i certifikatet. Oplysningerne i certifikatets rubrik 4 vedrørende oprindelsesland skal svare til oplysningerne i det oprindelige oprindelsesdokument. Rubrik 12 underskrives af videreforsenderen. En videreforsender, der underskriver rubrik 12 i god tro, er ikke ansvarlig for rigtigheden af de oplysninger, der er anført i det oprindelige oprindelsesdokument.
               Det toldsted, der anmodes om at udstede et erstatningsvarecertifikat EUR.1, skal på det oprindelige oprindelsesdokument eller i et bilag dertil anføre de videreforsendte produkters vægt, nummer, art og bestemmelsesland samt løbenummer for det eller de tilsvarende erstatningscertifikater. Det oprindelige oprindelsesdokument skal opbevares af toldstedet i mindst 3 år.«

               3)

               Følgende indsættes som artikel 69a:
               »Artikel 69a
               Præferenceoprindelse for forædlingsprodukter, der er fremstillet af varer med præferenceoprindelsesstatus
               (Kodeksens artikel 64, stk. 1)
               1.   Hvis ikke-EU-varer med præferenceoprindelsesstatus inden for rammerne af en præferenceordning mellem Unionen og tredjelande henføres under proceduren for aktiv forædling, skal forædlingsprodukter, der fremstilles heraf, når de overgår til fri omsætning, anses for at have samme præferenceoprindelsesstatus som de pågældende varer.
               2.   Stk. 1 finder ikke anvendelse i følgende tilfælde:

                           a)

                           forædlingsprocessen omfatter også andre ikke-EU-varer end dem, der er omhandlet i stk. 1, herunder varer, som har præferenceoprindelsesstatus inden for rammerne af en anden præferenceordning

                           b)

                           de pågældende forædlingsprodukter er fremstillet af ækvivalente varer, som omhandlet i kodeksens artikel 223

                           c)

                           toldmyndighederne har tilladt midlertidig reeksport af varerne til yderligere forædling i overensstemmelse med kodeksens artikel 258.

                     3.   Hvis stk. 1 finder anvendelse, skal et oprindelsesdokument, der er udstedt eller udfærdiget for de varer, der er henført under proceduren for aktiv forædling, anses for at være et oprindelsesdokument, der er udstedt eller udfærdiget for forædlingsprodukterne.«

               4)

               Stk. 2 i artikel 80 affattes således:
               »2.   De kompetente myndigheder i de præferenceberettigede lande tildeler efter at have modtaget det udfyldte ansøgningsskema, jf. bilag 22-06, med det samme eksportøren et registreret eksportørnummer og indfører det registrerede eksportørnummer, registreringsoplysningerne og registreringens gyldighedsdato i REX-systemet, jf. artikel 86, stk. 4.
               Medlemsstaternes toldmyndigheder tildeler efter at have modtaget det udfyldte ansøgningsskema, jf. bilag 22-06A, med det samme eksportøren eller, hvor det er relevant, videreforsenderen af varer et registreret eksportørnummer og indfører det registrerede eksportørnummer, registreringsoplysningerne og registreringens gyldighedsdato i REX-systemet, jf. artikel 86, stk. 4.
               De kompetente myndigheder i et præferenceberettiget land eller toldmyndighederne i en medlemsstat meddeler eksportøren eller, hvor det er relevant, videreforsenderen af varer det registrerede eksportørnummer, som denne eksportør eller videreforsender af varer er blevet tildelt, og registreringens gyldighedsdato.«

               5)

               I artikel 82 foretages følgende ændringer:

                           a)

                           Stk. 7 affattes således:
                           »7.   Kommissionen gør følgende oplysninger tilgængelige for offentligheden, såfremt eksportøren giver sit samtykke ved at underskrive rubrik 6 i formularen i bilag 22-06 eller, hvor det er relevant, bilag 22-06A:

                                       a)

                                       den registrerede eksportørs navn som angivet i rubrik 1 i formularen i bilag 22-06 eller, hvor det er relevant, bilag 22-06A

                                       b)

                                       adressen på det sted, hvor den registrerede eksportør er etableret, som angivet i rubrik 1 i formularen i bilag 22-06 eller, hvor det er relevant, bilag 22-06A

                                       c)

                                       kontaktoplysninger som angivet i rubrik 1 og 2 i formularen i bilag 22-06 eller, hvor det er relevant, bilag 22-06A

                                       d)

                                       vejledende beskrivelse af de varer, der kan opnå præferencebehandling, herunder en vejledende liste med positioner eller kapitler i det harmoniserede system, som angivet i rubrik 4 i formularen i bilag 22-06 eller, hvor det er relevant, bilag 22-06A

                                       e)

                                       den registrerede eksportørs EORI-nummer som angivet i rubrik 1 i formularen i bilag 22-06A eller den registrerede eksportørs identifikationsnummer som erhvervsdrivende (TIN) som angivet i rubrik 1 i formularen i bilag 22-06

                                       f)

                                       angivelse af, om den registrerede eksportør er forhandler eller producent som angivet i rubrik 3 i formularen i bilag 22-06 eller, hvor det er relevant, bilag 22-06A.

                                 Registrering af eksportøren må ikke nægtes på grundlag af dennes afvisning af at underskrive rubrik 6.«

                           b)

                           I stk. 8 indsættes følgende litra b) efter litra a), og de nuværende litra b)-e) omnummereres i overensstemmelse hermed:

                                       »b)

                                       datoen for registreringen af den registrerede eksportør«.

               6)

               I artikel 83 foretages følgende ændringer:

                           a)

                           I stk. 2 tilføjes efter »bilag 22-06« ordene »eller, hvor det er relevant, bilag 22-06A«.

                           b)

                           I stk. 4 tilføjes efter »bilag 22-06« ordene »eller, hvor det er relevant, bilag 22-06A«.

               7)

               I artikel 86, stk. 2, ændres »bilag 22-06« til »bilag 22-06A«.

               8)

               I artikel 92 foretages følgende ændringer:

                           a)

                           I stk. 3 tilføjes følgende afsnit:
                           »Eksportøren er ikke forpligtet til at underskrive udtalelsen om oprindelse.«

                           b)

                           Stk. 4 affattes således:
                           »4.   Stk. 1, 2 og 3 finder tilsvarende anvendelse på følgende:

                                       a)

                                       udtalelser om oprindelse, der er udarbejdet i Unionen med henblik på bilateral kumulation, jf. artikel 53 i delegeret forordning (EU) 2015/2446

                                       b)

                                       udtalelser om oprindelse for varer, der eksporteres til et præferenceberettiget land inden for rammerne af Norges, Schweiz' eller Tyrkiets GSP-ordninger med henblik på kumulation med materialer med oprindelse i Unionen.«

               9)

               Bilag 22-06 erstattes af teksten i bilag I til denne forordning.

               10)

               Efter bilag 22-06 indsættes et nyt bilag 22-06A som anført i bilag II til denne forordning.

               11)

               I bilag 22-07 affattes fodnote 5 således:

                           »(5)

                           Produkternes oprindelsesland skal anføres. Hvis udtalelsen om oprindelse vedrører produkter med oprindelse i Unionen, skal eksportøren angive oprindelsen ved hjælp af mærket »EU«. Hvis udtalelsen om oprindelse helt eller delvis vedrører produkter med oprindelse i Ceuta og Melilla som omhandlet i artikel 112 i gennemførelsesforordning (EU) 2015/2447, skal eksportøren tydeligt angive oprindelsen ved hjælp af mærket »CM«.«

         Artikel 2
   Forordning (EØF) nr. 3510/80 ophæves.
   Artikel 3
   Forordning (EF) nr. 209/2005 ophæves.
   Artikel 4
   Denne forordning træder i kraft på dagen efter offentliggørelsen i Den Europæiske Unions Tidende.
   Artikel 1, nr. 3), anvendes fra den 1. maj 2016.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 18. april 2018.

            På Kommissionens vegne

         Jean-Claude JUNCKER

            Formand

      (1)  EUT L 269 af 10.10.2013, s. 1.

      (2)  Kommissionens gennemførelsesforordning (EU) 2015/2447 af 24. november 2015 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen (EUT L 343 af 29.12.2015, s. 558).

      (3)  Kommissionens delegerede forordning (EU) 2015/2446 af 28. juli 2015 til supplering af Europa-Parlamentets og Rådets forordning (EU) nr. 952/2013 med nærmere regler angående visse bestemmelser i EU-toldkodeksen (EUT L 343 af 29.12.2015, s. 1).

      (4)  Kommissionens forordning (EØF) nr. 3510/80 af 23. december 1980 om definitionen af begrebet varer med oprindelsesstatus til brug ved anvendelsen af de toldpræferencer, der af Det europæiske økonomiske Fællesskab indrømmes visse varer fra udviklingslande (EFT L 368 af 31.12.1980, s. 1).

      (5)  Kommissionens forordning (EF) nr. 209/2005 af 7. februar 2005 om opstilling af en liste over tekstilprodukter, for hvilke der ikke kræves noget oprindelsesbevis, når de overgår til fri omsætning i Fællesskabet (EUT L 34 af 8.2.2005, s. 6.).

      (6)  Rådets forordning (EF) nr. 1541/98 af 13. juli 1998 om dokumentation for oprindelsen af visse tekstilvarer henhørende under afsnit XI i den kombinerede nomenklatur og overgået til fri omsætning i Fællesskabet samt om betingelserne for, at denne dokumentation kan anerkendes (EFT L 202 af 18.7.1998, s. 11).

      (7)  Europa-Parlamentets og Rådets forordning (EU) nr. 955/2011 af 14. september 2011 om ophævelse af Rådets forordning (EF) nr. 1541/98 om dokumentation for oprindelsen af visse tekstilvarer henhørende under afsnit XI i den kombinerede nomenklatur og overgået til fri omsætning i Fællesskabet samt om betingelserne for, at denne dokumentation kan anerkendes, og om ændring af Rådets forordning (EØF) nr. 3030/93 om den fælles ordning for indførsel af visse tekstilvarer med oprindelse i tredjelande (EUT L 259 af 4.10.2011, s. 5).

      BILAG I
      »
            BILAG 22-06

               ANSØGNING OM AT BLIVE REGISTRERET EKSPORTØR

               med henblik på anvendelse af Den Europæiske Unions, Norges, Schweiz' og Tyrkiets arrangementer med generelle toldpræferencer
                (1)

                                       1.

                                    Eksportørens navn, fulde adresse og land, kontaktoplysninger, TIN.

                                       2.

                                    Yderligere kontaktoplysninger, herunder telefon- og faxnummer samt eventuelt e-mailadresse (udfyldning ikke obligatorisk).

                                       3.

                                    Angiv, om hovedaktiviteten er produktion eller handel.

                                       4.

                                    Vejledende beskrivelse af de varer, der kan opnå præferencebehandling, herunder en vejledende liste med positioner i det harmoniserede system (eller kapitler i de tilfælde, hvor handelsvarerne henhører under mere end tyve positioner i det harmoniserede system).

                                       5.

                                    Tilsagn, som skal gives af eksportøren

                                       Undertegnede:

                                                —

                                                   erklærer, at ovenstående oplysninger er korrekte

                                                —

                                                   bekræfter, at der ikke er nogen forudgående tilbagekaldt registrering — bekræfter i modsat fald, at der er blevet rettet op på de forhold, som førte til tilbagekaldelsen

                                                —

                                                   forpligter sig til kun at udfærdige udtalelser om oprindelse for varer, som kan opnå præferencebehandling, og til at overholde de oprindelsesregler, der er angivet for de pågældende varer i den generelle præferenceordning

                                                —

                                                   forpligter sig til at opretholde passende handelsmæssige regnskaber over produktion/levering af varer, der kan opnå præferencebehandling, og opbevare dem i mindst tre år fra udløbet af det kalenderår, hvor udtalelsen om oprindelse blev udfærdiget

                                                —

                                                   forpligter sig til straks at underrette den kompetente myndighed om de ændringer der efterhånden måtte opstå i vedkommendes registreringsoplysninger efter tildelingen af det registrerede eksportørnummer

                                                —

                                                   forpligter sig til at samarbejde med den kompetente myndighed

                                                —

                                                   forpligter sig til at acceptere enhver kontrol af rigtigheden af de udtalelser om oprindelse, han har udfærdiget, herunder kontrol af regnskaber og besøg aflagt i undertegnedes lokaler af Europa-Kommissionen eller medlemsstaternes myndigheder samt Norges, Schweiz' og Tyrkiets myndigheder

                                                —

                                                   forpligter sig til at anmode om, at hans registrering i systemet tilbagekaldes, hvis han ikke længere opfylder betingelserne for at eksportere varer under arrangementet

                                                —

                                                   forpligter sig til at anmode om, at hans registrering i systemet tilbagekaldes, hvis han ikke længere agter at eksportere varer under arrangementet.

                                          …

                                       Sted, dato, den bemyndigede underskrivers underskrift, navn og stillingsbetegnelse
                                        (2)

                                       6.

                                    Eksportørens forudgående udtrykkelige og skriftlige godkendelse af offentliggørelsen af vedkommendes oplysninger på det offentlige websted

                                       Undertegnede oplyses hermed om, at oplysningerne i denne erklæring kan blive videregivet til offentligheden via det offentlige websted. Undertegnede accepterer offentliggørelsen og videregivelsen af disse oplysninger på det offentlige websted. Undertegnede kan trække sin godkendelse af offentliggørelsen af disse oplysninger på det offentlige websted tilbage ved at sende en anmodning til de kompetente myndigheder, der har ansvaret for registreringen.

                                    …

                                       Sted, dato, den bemyndigede underskrivers underskrift, navn og stillingsbetegnelse
                                        (2)

                                       7.

                                    Rubrik forbeholdt den kompetente myndighed

                                       Ansøgeren er registreret under følgende nummer:

                                                   Registreringsnummer: …

                                                   Registreringsdato …

                                                   Dato for, hvornår registreringen bliver gyldig …

                                          Underskrift og stempel (2) …

                           Meddelelse

                        om beskyttelse og behandling af personoplysninger i systemet

                                    1.

                                    Når Europa-Kommissionen behandler personoplysninger i denne ansøgning om at blive registreret eksportør, finder Europa-Parlamentets og Rådets forordning (EF) nr. 45/2001 om beskyttelse af fysiske personer i forbindelse med behandling af personoplysninger i EU-institutionerne og -organerne og om fri udveksling af sådanne oplysninger anvendelse. Når de kompetente myndigheder i et præferenceberettiget land eller et tredjeland, som gennemfører Europa-Parlamentets og Rådets direktiv 95/46/EF om beskyttelse af fysiske personer i forbindelse med behandling af personoplysninger og om fri udveksling af sådanne oplysninger, behandler personoplysninger i denne ansøgning om at blive registreret eksportør, finder de relevante nationale bestemmelser til gennemførelse af nævnte direktiv anvendelse.

                                    2.

                                    Personoplysninger, som vedrører ansøgningen om at blive registreret eksportør, behandles i overensstemmelse med EU's GSP-oprindelsesregler, som er fastlagt i den relevante EU-lovgivning. Denne lovgivning fastlægger bestemmelser om EU's GSP-regler om oprindelse og udgør retsgrundlaget for behandling af personoplysninger, der vedrører ansøgningen om at blive registreret eksportør.

                                    3.

                                    Den kompetente myndighed i det land, hvor ansøgningen er blevet indgivet, er registeransvarlig med hensyn til behandlingen af oplysninger i REX-systemet.
                                    Listen over de kompetente myndigheder offentliggøres på Kommissionens websted.

                                    4.

                                    Der gives adgang til alle oplysninger i denne ansøgning via et bruger-id/en adgangskode for brugere hos Kommissionen, de kompetente myndigheder i de præferenceberettigede lande og toldmyndighederne i medlemsstaterne, Norge, Schweiz og Tyrkiet.

                                    5.

                                    De kompetente myndigheder i det præferenceberettigede land opbevarer de oplysninger, som vedrører en tilbagekaldt registrering, i REX-systemet i ti kalenderår. Denne periode løber fra udgangen af det år, hvor tilbagekaldelsen af en registrering fandt sted.

                                    6.

                                    Den registrerede har ret til adgang til de oplysninger vedrørende den pågældende, som behandles i systemet, og om nødvendigt til at berigtige, slette eller blokere personoplysninger i henhold til forordning (EF) nr. 45/2001 eller de nationale love til gennemførelse af direktiv 95/46/EF. Enhver anmodning om udøvelse af retten til indsigt, berigtigelse, sletning eller blokering skal indgives til og behandles af de kompetente myndigheder i de præferenceberettigede lande, alt efter hvem der har ansvaret for registreringen. Har den registrerede eksportør indgivet en anmodning om at udøve denne rettighed til Kommissionen, skal Kommissionen videresende en sådan anmodning til de kompetente myndigheder i det berørte præferenceberettigede land. Hvis den registrerede eksportør ikke har kunnet udøve sine rettigheder over for den registeransvarlige, indsender den registrerede eksportør den pågældende anmodning til Kommissionen, der påtager sig rollen som registeransvarlig. Kommissionen har i den forbindelse ret til at berigtige, slette eller blokere oplysningerne.

                                    7.

                                    Klager kan indgives til den relevante nationale databeskyttelsesmyndighed. Kontaktoplysninger for de nationale databeskyttelsesmyndigheder findes på Europa-Kommissionens websted under Generaldirektorat for Retlige Anliggender: (http://ec.europa.eu/justice/data-protection/bodies/authorities/eu/index_en.htm#h2-1).
                                    Vedrører klagen Europa-Kommissionens behandling af personoplysninger, skal den indgives til Den Europæiske Tilsynsførende for Databeskyttelse (EDPS) (http://www.edps.europa.eu/EDPSWEB/).

                  «

         (1)  Denne ansøgningsformular er fælles for fire enheders GSP-arrangementer: Unionen (EU), Norge, Schweiz og Tyrkiet (»enhederne«). Det skal dog bemærkes, at de respektive GSP-arrangementer for disse enheder kan variere med hensyn til land og produktdækning. Derfor vil en given registrering kun være gyldig med henblik på eksport, når et land defineres som et præferenceberettiget land under de(t) relevante GSP-arrangement(er).

         (2)  Når ansøgninger om at blive registreret eksportør eller andre udvekslinger af oplysninger mellem registrerede eksportører og de kompetente myndigheder i præferenceberettigede lande eller toldmyndighederne i medlemsstaterne udarbejdes ved hjælp af elektroniske databehandlingsteknikker, erstattes underskrift og stempel i rubrik 5, 6 og 7 af elektronisk autentifikation.

      BILAG II
      »
            BILAG 22-06A

               ANSØGNING OM AT BLIVE REGISTRERET EKSPORTØR

               med henblik på registrering af eksportører i medlemsstaterne

                                       1.

                                    Eksportørens navn, fulde adresse og land, kontaktoplysninger, EORI-nummer.

                                       2.

                                    Yderligere kontaktoplysninger, herunder telefon- og faxnummer samt eventuelt e-mailadresse (udfyldning ikke obligatorisk).

                                       3.

                                    Angiv, om hovedaktiviteten er produktion eller handel.

                                       4.

                                    Vejledende beskrivelse af de varer, der kan opnå præferencebehandling, herunder en vejledende liste med positioner i det harmoniserede system (eller kapitler i de tilfælde, hvor handelsvarerne henhører under mere end tyve positioner i det harmoniserede system).

                                       5.

                                    Tilsagn, som skal gives af eksportøren

                                       Undertegnede:

                                                —

                                                   erklærer, at ovenstående oplysninger er korrekte

                                                —

                                                   bekræfter, at der ikke er nogen forudgående tilbagekaldt registrering — bekræfter i modsat fald, at der er blevet rettet op på de forhold, som førte til tilbagekaldelsen

                                                —

                                                   forpligter sig til kun at udfærdige udtalelser om oprindelse og oprindelsesdokumenter for varer, der kan opnå præferencebehandling, og til at overholde de oprindelsesregler, som er angivet for de pågældende varer i den pågældende præferenceordning

                                                —

                                                   forpligter sig til at opretholde passende handelsmæssige regnskaber over produktion/levering af varer, der kan opnå præferencebehandling, og opbevare dem, så længe det kræves i den pågældende præferenceordning og i mindst tre år fra udløbet af det kalenderår, hvor udtalelsen om oprindelse eller oprindelsesdokumentet blev udfærdiget

                                                —

                                                   forpligter sig til straks at underrette toldmyndighederne om de ændringer der efterhånden måtte opstå i vedkommendes registreringsoplysninger efter tildelingen af det registrerede eksportørnummer

                                                —

                                                   forpligter sig til at samarbejde med toldmyndighederne

                                                —

                                                   forpligter sig til at acceptere enhver kontrol af rigtigheden af de udtalelser om oprindelse eller oprindelsesdokumenter, han har udfærdiget, herunder kontrol af regnskaber og besøg aflagt i undertegnedes lokaler af Europa-Kommissionen eller medlemsstaternes myndigheder

                                                —

                                                   forpligter sig til at anmode om, at hans registrering i systemet tilbagekaldes, hvis han ikke længere opfylder betingelserne for at anvende systemet med registrerede eksportører

                                                —

                                                   forpligter sig til at anmode om, at hans registrering i systemet tilbagekaldes, hvis han ikke længere har til hensigt at anvende systemet med registrerede eksportører.

                                          …

                                       Sted, dato, den bemyndigede underskrivers underskrift, navn og stillingsbetegnelse
                                        (1)

                                       6.

                                    Eksportørens forudgående udtrykkelige og skriftlige godkendelse af offentliggørelsen af vedkommendes oplysninger på det offentlige websted

                                       Undertegnede oplyses hermed om, at oplysningerne i denne erklæring kan blive videregivet til offentligheden via det offentlige websted. Undertegnede accepterer offentliggørelsen og videregivelsen af disse oplysninger på det offentlige websted. Undertegnede kan trække sin godkendelse af offentliggørelsen af disse oplysninger på det offentlige websted tilbage ved at sende en anmodning til de kompetente myndigheder, der har ansvaret for registreringen.

                                    …

                                       Sted, dato, den bemyndigede underskrivers underskrift, navn og stillingsbetegnelse
                                        (1)

                                       7.

                                    Rubrik forbeholdt toldmyndighederne

                                       Ansøgeren er registreret under følgende nummer:

                                                   Registreringsnummer: …

                                                   Registreringsdato …

                                                   Dato for, hvornår registreringen bliver gyldig …

                                       Underskrift og stempel
                                        (1) …

                           Meddelelse

                        om beskyttelse og behandling af personoplysninger i systemet

                                    1.

                                    Når Europa-Kommissionen behandler personoplysninger i denne ansøgning om at blive registreret eksportør, finder Europa-Parlamentets og Rådets forordning (EF) nr. 45/2001 om beskyttelse af fysiske personer i forbindelse med behandling af personoplysninger i EU-institutionerne og -organerne og om fri udveksling af sådanne oplysninger anvendelse.

                                    2.

                                    Personoplysninger, som vedrører ansøgningen om at blive registreret eksportør, behandles i forbindelse med oprindelsesreglerne i Unionens relevante præferencehandelsaftale. Oprindelsesreglerne i gennemførelsesforordning (EU) 2015/2447 udgør retsgrundlaget for behandling af personoplysninger, der vedrører ansøgningen om at blive registreret eksportør.

                                    3.

                                    Toldmyndighederne i det land, hvor ansøgningen er blevet indgivet, er registeransvarlig med hensyn til behandlingen af oplysninger i REX-systemet.
                                    Listen over toldafdelinger offentliggøres på Kommissionens websted.

                                    4.

                                    Der gives adgang til alle oplysninger i denne ansøgning via et bruger-id/en adgangskode for brugere hos Kommissionen og toldmyndighederne i medlemsstaterne, Norge, Schweiz og Tyrkiet.

                                    5.

                                    Toldmyndighederne i medlemsstaterne opbevarer de oplysninger, som vedrører en tilbagekaldt registrering, i REX-systemet i ti kalenderår. Denne periode løber fra udgangen af det år, hvor tilbagekaldelsen af en registrering fandt sted.

                                    6.

                                    Den registrerede har ret til adgang til de oplysninger vedrørende den pågældende, som behandles i systemet, og om nødvendigt til at berigtige, slette eller blokere personoplysninger i henhold til forordning (EF) nr. 45/2001 eller de nationale love til gennemførelse af Europa-Parlamentets og Rådets direktiv 95/46/EF om beskyttelse af fysiske personer i forbindelse med behandling af personoplysninger og om fri udveksling af sådanne oplysninger. Enhver anmodning om udøvelse af retten til indsigt, berigtigelse, sletning eller blokering skal indgives til og behandles af medlemsstaternes toldmyndigheder, alt efter hvem der har ansvaret for registreringen. Har den registrerede eksportør indgivet en anmodning om at udøve denne rettighed til Kommissionen, skal Kommissionen videresende en sådan anmodning til toldmyndighederne i de berørte medlemsstater. Hvis den registrerede eksportør ikke har kunnet udøve sine rettigheder over for den registeransvarlige, indsender den registrerede eksportør den pågældende anmodning til Kommissionen, der påtager sig rollen som registeransvarlig. Kommissionen har i den forbindelse ret til at berigtige, slette eller blokere oplysningerne.

                                    7.

                                    Klager kan indgives til den relevante nationale databeskyttelsesmyndighed. Kontaktoplysninger for de nationale databeskyttelsesmyndigheder findes på Europa-Kommissionens websted under Generaldirektorat for Retlige Anliggender: (http://ec.europa.eu/justice/data-protection/bodies/authorities/eu/index_en.htm#h2-1).
                                    Vedrører klagen Europa-Kommissionens behandling af personoplysninger, skal den indgives til Den Europæiske Tilsynsførende for Databeskyttelse (EDPS) (http://www.edps.europa.eu/EDPSWEB/).

                  «

         (1)  Når ansøgninger om at blive registreret eksportør eller andre udvekslinger af oplysninger mellem registrerede eksportører og de kompetente myndigheder i præferenceberettigede lande eller toldmyndighederne i medlemsstaterne udarbejdes ved hjælp af elektroniske databehandlingsteknikker, erstattes underskrift og stempel i rubrik 5, 6 og 7 af elektronisk autentifikation.


title: Kommissionens gennemførelsesforordning (EU) 2018/609 af 19. april 2018 om maksimumsopkøbsprisen for skummetmælkspulver for den 2. særlige licitation i forbindelse med den licitationsprocedure, der blev indledt ved gennemførelsesforordning (EU) 2018/154

text:
               20.4.2018

               DA

               Den Europæiske Unions Tidende

               L 101/68

         KOMMISSIONENS GENNEMFØRELSESFORORDNING (EU) 2018/609
   af 19. april 2018
   om maksimumsopkøbsprisen for skummetmælkspulver for den 2. særlige licitation i forbindelse med den licitationsprocedure, der blev indledt ved gennemførelsesforordning (EU) 2018/154
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EU) nr. 1370/2013 af 16. december 2013 om foranstaltninger til fastsættelse af støtte og restitutioner i forbindelse med den fælles markedsordning for landbrugsprodukter (1), særlig artikel 3, og
   ud fra følgende betragtninger:

               (1)

               Ved Kommissionens gennemførelsesforordning (EU) 2018/154 (2) er der indledt en udbudsprocedure med henblik på opkøb af skummetmælkspulver i den offentlige interventionsperiode, der løber fra den 1. marts til den 30. september 2018, jf. de betingelser, der er fastsat i Kommissionens gennemførelsesforordning (EU) 2016/1240 (3).

               (2)

               I overensstemmelse med artikel 14, stk. 1, i gennemførelsesforordning (EU) 2016/1240 skal Kommissionen på grundlag af de noterede bud fastsætte en maksimumsopkøbspris eller træffe beslutning om ikke at fastsætte en maksimumsopkøbspris.

               (3)

               På grundlag af de bud, der er modtaget ved den 2. særlige licitation, bør der ikke fastsættes en maksimumsopkøbspris.

               (4)

               Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

         VEDTAGET DENNE FORORDNING:
   Artikel 1
   For den 2. særlige licitation for opkøb af skummetmælkspulver i forbindelse med den licitationsprocedure, der er indledt ved gennemførelsesforordning (EU) 2018/154, og for hvilken fristen for afgivelse af bud udløb den 17. april 2018, fastsættes der ingen maksimumsopkøbspris.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 19. april 2018.

            På Kommissionens vegne

            For formanden

         Jerzy PLEWA

            Generaldirektør

            Generaldirektoratet for Landbrug og Udvikling af Landdistrikter

      (1)  EUT L 346 af 20.12.2013, s. 12.

      (2)  Kommissionens gennemførelsesforordning (EU) 2018/154 af 30. januar 2018 om indledning af en udbudsprocedure med henblik på opkøb af skummetmælkspulver i den offentlige interventionsperiode, der løber fra den 1. marts til den 30. september 2018 (EUT L 29 af 1.2.2018, s. 6).

      (3)  Kommissionens gennemførelsesforordning (EU) 2016/1240 af 18. maj 2016 om gennemførelsesbestemmelser til Europa-Parlamentets og Rådets forordning (EU) nr. 1308/2013 for så vidt angår offentlig intervention og støtte til privat oplagring (EUT L 206 af 30.7.2016, s. 71).


title: Kommissionens gennemførelsesforordning (EU) 2018/700 af 8. maj 2018 om ændringer af lister over tredjelandsvirksomheder, hvorfra import af bestemte animalske produkter er tilladt, for så vidt angår visse virksomheder fra Brasilien (EØS-relevant tekst. )

text:
               14.5.2018

               DA

               Den Europæiske Unions Tidende

               L 118/1

         KOMMISSIONENS GENNEMFØRELSESFORORDNING (EU) 2018/700
   af 8. maj 2018
   om ændringer af lister over tredjelandsvirksomheder, hvorfra import af bestemte animalske produkter er tilladt, for så vidt angår visse virksomheder fra Brasilien
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (1), særlig artikel 12, stk. 4, litra c), og
   ud fra følgende betragtninger:

               (1)

               I forordning (EF) nr. 854/2004 er der fastsat særlige bestemmelser for tilrettelæggelsen af den offentlige kontrol af animalske produkter. Det fastsættes navnlig i nævnte forordnings artikel 12, stk. 1, at animalske produkter kun må indføres til Unionen, hvis de har oprindelse i tredjelandsvirksomheder, som er opført på en af de lister, der udarbejdes og ajourføres i overensstemmelse med nævnte artikel. Disse lister kan findes på Generaldirektoratet for Sundhed og Fødevaresikkerheds hjemmeside (2).

               (2)

               I henhold til artikel 12, stk. 2, i forordning (EF) nr. 854/2004 kan en tredjelandsvirksomhed kun opføres på disse lister, såfremt tredjelandets kompetente myndighed garanterer, at disse virksomheder opfylder de betingelser, der er fastsat i nævnte artikel. Endvidere bør det pågældende tredjelands kompetente myndigheder holde disse lister over virksomheder ajourførte og meddele Kommissionen i overensstemmelse hermed, jf. artikel 12, stk. 3, i forordning (EF) nr. 854/2004.

               (3)

               I henhold til artikel 12, stk. 4, litra c), i forordning (EF) nr. 854/2004 skal Kommissionen tage de nødvendige skridt i forbindelse med ændringen af lister over virksomheder, når den skønner, at sådanne ændringer er nødvendige i lyset af relevante oplysninger, såsom EU-tilsynsrapporter eller meddelelser fra medlemsstaterne gennem det hurtige varslingssystem for fødevarer og foder (RASFF), der blev oprettet ved Europa-Parlamentets og Rådets forordning (EF) nr. 178/2002 (3).

               (4)

               Siden marts 2017 har medlemsstaterne gennem RASFF givet Kommissionen meddelelse om et betydeligt antal alvorlige og gentagne tilfælde af manglende overholdelse som følge af tilstedeværelsen af Salmonella i fjerkrækød og tilberedt fjerkrækød, der har oprindelse i flere virksomheder i Brasilien. De kompetente brasilianske myndigheder blev underrettet om disse tilfælde af manglende overholdelse af EU-krav og blev anmodet om at træffe de nødvendige korrigerende foranstaltninger.

               (5)

               Oplysningerne modtaget fra de brasilianske kompetente myndigheder og resultaterne af de offentlige kontroller ved Unionens grænser kunne ikke påvise, at de nødvendige korrigerende foranstaltninger blev truffet for at afhjælpe de konstaterede mangler. Som følge heraf er der ingen tilstrækkelig garanti for, at disse virksomheder indtil videre har opfyldt EU-kravene, og deres produkter kan derfor indebære en risiko for folkesundheden. Det er derfor nødvendigt af fjerne dem fra listen over virksomheder, hvorfra import af fjerkræprodukter til Unionen er tilladt.

               (6)

               I marts 2018 blev der ifølge oplysninger fra de kompetente brasilianske myndigheder fundet tilfælde af svig i Brasilien vedrørende laboratoriecertificeringer for kød og kødprodukter eksporteret til Unionen. I denne forbindelse indikerer igangværende undersøgelser og nylige foranstaltninger af det brasilianske retsvæsen, at der ikke er tilstrækkelig garanti for, at driftsstederne tilhørende virksomhederne BRF S.A. og SHB S.A., som er autoriserede til at eksportere kød og kødprodukter til Unionen, opfylder de relevante EU-krav. Deres produkter kan derfor indebære en risiko for folkesundheden og det er rimeligt at fjerne dem fra listen over virksomheder, hvorfra import af kød og kødprodukter til Unionen er tilladt.

               (7)

               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DENNE FORORDNING:
   Artikel 1
   Listerne over virksomheder, der er omhandlet i artikel 12 i forordning (EF) nr. 854/2004, hvorfra import af bestemte animalske produkter til Unionen er tilladt, ændres som angivet i bilaget.
   Artikel 2
   Denne forordning træder i kraft på andendagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 8. maj 2018.

            På Kommissionens vegne

         Jean-Claude JUNCKER

            Formand

      (1)  EUT L 139 af 30.4.2004, s. 206.

      (2)  https://ec.europa.eu/food/safety/international_affairs/trade/non-eu-countries_en

      (3)  Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT L 31 af 1.2.2002, s. 1).

      BILAG

                  1)

                  På listen over virksomheder, der har tilladelse til at importere kød af tamhovdyr fra Brasilien (sektion I), udgår følgende angivelser:

                              Godkendelsesnr.

                              Navn

                              By

                              Region

                              Aktiviteter

                              Bemærkning

                              928

                              BRF S. A.

                              Ponta Grossa

                              Paraná

                              CS

                              2

                  2)

                  På listen over virksomheder, der har tilladelse til at importere kød af fjerkræ og lagomorfer fra Brasilien (sektion II), udgår følgende angivelser:

                              Godkendelsesnr.

                              Navn

                              By

                              Region

                              Aktiviteter

                              Bemærkning

                              1

                              BRF S. A.

                              Concordia

                              Santa Catarina

                              CP, CS, SH

                              A

                              18

                              BRF S. A.

                              Dourados

                              Mato Grosso do Sul

                              CP, SH

                              A

                              103

                              BRF S. A.

                              Serafina Correa

                              Rio Grande do Sul

                              CP, CS, SH

                              A

                              104

                              BRF S. A.

                              Chapeco

                              Santa Catarina

                              CP, CS, SH

                              A

                              466

                              BRF S. A.

                              Capinzal

                              Santa Catarina

                              CP, CS, SH

                              A

                              928

                              BRF S. A.

                              Ponta Grossa

                              Paraná

                              CS

                              2

                              1001

                              BRF S. A.

                              Rio Verde

                              Goias

                              CP, CS, SH

                              A

                              2014

                              BRF S. A.

                              Marau

                              Rio Grande do Sul

                              CP, CS, SH

                              A

                              2518

                              SHB Comercio e Industria de Alimentos S. A.

                              Francisco Beltrao

                              Paraná

                              CP, CS, SH

                              A

                              4567

                              SHB Comercio e Industria de Alimentos S. A.

                              Nova Mutum

                              Mato Grosso

                              CP, CS, SH

                              A

                  3)

                  På listen over virksomheder, der har tilladelse til at importere hakket kød, tilberedt kød og maskinsepareret kød fra Brasilien (sektion V), udgår følgende angivelser:

                              Godkendelsesnr.

                              Navn

                              By

                              Region

                              Aktiviteter

                              Bemærkning

                              1

                              BRF S. A.

                              Concordia

                              Santa Catarina

                              MP

                              48, A

                              18

                              BRF S. A.

                              Dourados

                              Mato Grosso do Sul

                              MP

                              48, A

                              103

                              BRF S. A.

                              Serafina Correa

                              Rio Grande do Sul

                              MP

                              48, A

                              104

                              BRF S. A.

                              Chapeco

                              Santa Catarina

                              MP

                              48, A

                              292

                              BRF S. A.

                              Varzea Grande

                              Mato Grosso

                              MP

                              48, A, B

                              466

                              BRF S. A.

                              Capinzal

                              Santa Catarina

                              MP

                              48, A

                              516

                              Copacol-Cooperativa Agroindustrial Consolata

                              Cafelandia

                              Paraná

                              MP

                              48, A

                              797

                              Cooperativa Agroindustrial — Copagril

                              Marechal Cándido Rondon

                              Paraná

                              MP

                              48, A

                              1001

                              BRF S. A.

                              Rio Verde

                              Goias

                              MP

                              48, A

                              2014

                              BRF S. A.

                              Marau

                              Rio Grande do Sul

                              MP

                              48, A

                              2518

                              SHB Comercio e Industria de Alimentos S. A.

                              Francisco Beltrao

                              Paraná

                              MP

                              48, A

                              2758

                              Zanchetta Alimentos Ltda

                              Boituva

                              São Paulo

                              MP

                              48, A

                              3404

                              Sao Salvador Alimentos S/A

                              Itaberai

                              Goias

                              MP

                              48, A

                              3409

                              Bello Alimentos Ltda

                              Itaquirai

                              Mato Grosso do Sul

                              MP

                              A

                              3887

                              Coopavel — Cooperativa Agroindustrial

                              Cascavel

                              Paraná

                              MP

                              48, A

                              4232

                              Avenorte Avicola Cianorte Ltda

                              Cianorte

                              Paraná

                              MP

                              A

                              4444

                              LAR Cooperativa Agroindustrial

                              Matelandia

                              Paraná

                              MP

                              48, A

                              4567

                              SHB Comercio e Industria de Alimentos S. A.

                              Nova Mutum

                              Mato Grosso

                              MP

                              48, A

                  4)

                  På listen over virksomheder, der har tilladelse til at importere kødprodukter fra Brasilien (sektion VI), udgår følgende angivelser:

                              Godkendelsesnr.

                              Navn

                              By

                              Region

                              Aktiviteter

                              Bemærkning

                              104

                              BRF S. A.

                              Chapeco

                              Santa Catarina

                              PP

                              22, A

                              292

                              BRF S. A.

                              Varzea Grande

                              Mato Grosso

                              PP

                              22, A, B

                              466

                              BRF S. A.

                              Capinzal

                              Santa Catarina

                              PP

                              22, A

                              716

                              BRF S. A.

                              Toledo

                              Paraná

                              PP

                              22, A

                              1001

                              BRF S. A.

                              Rio Verde

                              Goias

                              PP

                              22, A

                              2014

                              BRF S. A.

                              Marau

                              Rio Grande do Sul

                              PP

                              22, A

            Forklaring til aktiviteter:

                  CP

                  Opskæringsvirksomhed

                  CS

                  Fryselagre

                  MP

                  Produktionsanlæg for tilberedt kød

                  PP

                  Forarbejdningsanlæg

                  SH

                  Slagteri

            Forklaring til bemærkninger:

                  2.

                  Kun emballeret kød

                  48.

                  Hakket fjerkrækød og maskinsepareret fjerkrækød er udelukket.

                  A

                  Fjerkrækød

                  B

                  Oksekød


title: Kommissionens gennemførelsesforordning (EU) 2018/701 af 8. maj 2018 om fravigelse af gennemførelsesforordning (EU) nr. 809/2014 for så vidt angår sidste frist for indgivelse af enkeltansøgninger, støtteansøgninger eller betalingsanmodninger, sidste frist for meddelelse af ændringer af enkeltansøgninger eller betalingsanmodninger og sidste frist for indgivelse af ansøgninger om tildeling af betalingsrettigheder eller om forhøjelse af værdien af betalingsrettigheder i henhold til grundbetalingsordningen for 2018

text:
               14.5.2018

               DA

               Den Europæiske Unions Tidende

               L 118/5

         KOMMISSIONENS GENNEMFØRELSESFORORDNING (EU) 2018/701
   af 8. maj 2018
   om fravigelse af gennemførelsesforordning (EU) nr. 809/2014 for så vidt angår sidste frist for indgivelse af enkeltansøgninger, støtteansøgninger eller betalingsanmodninger, sidste frist for meddelelse af ændringer af enkeltansøgninger eller betalingsanmodninger og sidste frist for indgivelse af ansøgninger om tildeling af betalingsrettigheder eller om forhøjelse af værdien af betalingsrettigheder i henhold til grundbetalingsordningen for 2018
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (1), særlig artikel 78, stk. 1, litra b), og artikel 78, stk. 2, og
   ud fra følgende betragtninger:

               (1)

               I Kommissionens gennemførelsesforordning (EU) nr. 809/2014 (2) fastsættes sidste frist for indgivelse af enkeltansøgninger, støtteansøgninger og betalingsanmodninger, sidste frist for meddelelse af ændringer af enkeltansøgninger eller betalingsanmodninger og sidste frist for indgivelse af ansøgninger om tildeling af betalingsrettigheder eller om forhøjelse af værdien af betalingsrettigheder i henhold til grundbetalingsordningen.

               (2)

               Medlemsstaterne foretager ændringer af deres administrative system for direkte betalinger, som skyldes de ændringer, der er indført ved Europa-Parlamentets og Rådets forordning (EU) 2017/2393 (3), og som bl.a. involverer en omlægning af IT-systemer, ændringer af procedurer samt oplysningskampagner rettet mod støttemodtagere for at oplyse dem om de nye retskrav. Derudover oplever nogle medlemsstater forsinkelser i gennemførelsen af den geospatiale støtteansøgning. Medlemsstaterne har derfor haft nogle usædvanlige administrative vanskeligheder.

               (3)

               Denne situation har påvirket støttemodtagernes muligheder for at indgive enkeltansøgninger, støtteansøgninger eller betalingsanmodninger og ansøgninger om tildeling af betalingsrettigheder eller om forhøjelse af værdien af betalingsrettigheder i henhold til grundbetalingsordningen inden for de tidsfrister, der er fastsat i artikel 13, stk. 1, og artikel 22, stk. 1, i gennemførelsesforordning (EU) nr. 809/2014.

               (4)

               I betragtning af denne situation er det hensigtsmæssigt at indføre en fravigelse fra artikel 13, stk. 1, og artikel 22, stk. 1, i gennemførelsesforordning (EU) nr. 809/2014, som giver medlemsstaterne mulighed for at fastsætte en sidste frist for 2018 for indgivelse af enkeltansøgninger, støtteansøgninger eller betalingsanmodninger og en sidste frist for indgivelse af ansøgninger om tildeling af betalingsrettigheder eller om forhøjelse af værdien af betalingsrettigheder i henhold til grundbetalingsordningen, der ligger senere end de frister, der er fastsat i nævnte artikler. Da de frister og perioder, der er omhandlet i artikel 11, stk. 4, og i artikel 15, stk. 2 og 2a, i gennemførelsesforordning (EU) nr. 809/2014, er forbundet med den sidste frist, der er fastsat i artikel 13, stk. 1, i nævnte forordning, bør der fastsættes en lignende fravigelse vedrørende meddelelsen om resultaterne af foreløbig kontrol og om ændringer af enkeltansøgninger eller betalingsanmodninger.

               (5)

               Da disse fravigelser bør omfatte enkeltansøgninger, støtteansøgninger og betalingsanmodninger, ændringer af enkeltansøgninger eller betalingsanmodninger og ansøgninger om tildeling af betalingsrettigheder for 2018, bør denne forordning finde anvendelse på ansøgninger og betalingsanmodninger vedrørende 2018.

               (6)

               Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger og Komitéen for Udvikling af Landdistrikterne —

         VEDTAGET DENNE FORORDNING:
   Artikel 1
   Uanset artikel 13, stk. 1, første afsnit, i gennemførelsesforordning (EU) nr. 809/2014 må de af medlemsstaterne fastsatte sidste frister for 2018 for indgivelse af enkeltansøgninger, støtteansøgninger eller betalingsanmodninger ikke ligge efter den 15. juni.
   Artikel 2
   Uanset artikel 15, stk. 2, i gennemførelsesforordning (EU) nr. 809/2014 og under forudsætning af, at medlemsstaterne benytter sig af den fravigelse, der er fastsat i artikel 1 i denne forordning, meddeles ændringer af enkeltansøgninger eller betalingsanmodninger for 2018 i henhold til artikel 15, stk. 1, i gennemførelsesforordning (EU) nr. 809/2014 til den kompetente myndighed senest den 15. juni.
   Artikel 3
   De fravigelser, der er indeholdt i artikel 1 og 2, anvendes også ved beregningen af den periode på henholdsvis 26, 35 og 10 kalenderdage efter den sidste frist for indgivelse af enkeltansøgninger, støtteanmodninger og betalingsanmodninger og den sidste frist for anmeldelse af ændringer, jf. artikel 11, stk. 4, og artikel 15, stk. 2a, i gennemførelsesforordning (EU) nr. 809/2014.
   Artikel 4
   Uanset artikel 22, stk. 1, i gennemførelsesforordning (EU) nr. 809/2014 må den af medlemsstaterne fastsatte frist for 2018 for indgivelse af ansøgninger om tildeling af betalingsrettigheder eller om forhøjelse af værdien af betalingsrettigheder i henhold til grundbetalingsordningen ikke ligge efter den 15. juni.
   Artikel 5
   Denne forordning træder i kraft på dagen for offentliggørelsen i Den Europæiske Unions Tidende.
   Den finder anvendelse på ansøgninger og betalingsanmodninger for 2018.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 8. maj 2018.

            På Kommissionens vegne

         Jean-Claude JUNCKER

            Formand

      (1)  EUT L 347 af 20.12.2013, s. 549.

      (2)  Kommissionens gennemførelsesforordning (EU) nr. 809/2014 af 17. juli 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT L 227 af 31.7.2014, s. 69).

      (3)  Europa-Parlamentets og Rådets forordning (EU) 2017/2393 af 13. december 2017 om ændring af forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL), (EU) nr. 1306/2013 om finansiering, forvaltning og overvågning af den fælles landbrugspolitik, (EU) nr. 1307/2013 om fastsættelse af regler for direkte betalinger til landbrugere under støtteordninger inden for rammerne af den fælles landbrugspolitik, (EU) nr. 1308/2013 om en fælles markedsordning for landbrugsprodukter og (EU) nr. 652/2014 om bestemmelser vedrørende forvaltning af udgifter i tilknytning til fødevarekæden, dyresundhed og dyrevelfærd samt til plantesundhed og planteformeringsmateriale (EUT L 350 af 29.12.2017, s. 15).


title: Rådets gennemførelsesforordning (EU) 2018/705 af 14. maj 2018 om gennemførelse af forordning (EU) nr. 269/2014 om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed

text:
               14.5.2018

               DA

               Den Europæiske Unions Tidende

               LI 118/1

         RÅDETS GENNEMFØRELSESFORORDNING (EU) 2018/705
   af 14. maj 2018
   om gennemførelse af forordning (EU) nr. 269/2014 om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EU) nr. 269/2014 af 17. marts 2014 om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed (1), særlig artikel 14, stk. 1,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Rådet vedtog den 17. marts 2014 forordning (EU) nr. 269/2014.

               (2)

               Efter Den Russiske Føderations afholdelse af det russiske præsidentvalg i det ulovligt annekterede Krim og Sevastopol finder Rådet, at fem personer bør tilføjes på listen over fysiske og juridiske personer, enheder og organer, der er omfattet af restriktive foranstaltninger, jf. bilag I til forordning (EU) nr. 269/2014.

               (3)

               Bilag I til forordning (EU) nr. 269/2014 bør derfor ændres i overensstemmelse hermed —

         VEDTAGET DENNE FORORDNING:
   Artikel 1
   De personer, der er opført på listen i bilaget til nærværende forordning, tilføjes på listen i bilag I til forordning (EU) nr. 269/2014.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 14. maj 2018.

            På Rådets vegne

         E. ZAHARIEVA

            Formand

      (1)  EUT L 78 af 17.3.2014, s. 6.

      BILAG
      Følgende personer tilføjes på listen over personer i bilag I til forordning (EU) nr. 269/2014:

                     Navn

                     Identificerende oplysninger

                     Begrundelse

                     Dato for opførelse på listen

                     »162.

                     Inna Nikolayevna GUZEYEVA
                     (Инна Николаевна ГУЗЕЕВА)
                     Inna Nikolayevna GUZEEVA
                     (Инна Николаевна ГУЗЕЕВА)
                     Inna Mykolayivna HUZIEIEVA
                     (Iнна Миколаївна ГУЗЄЄВА)

                     Fødselsdato: 20.5.1971
                     Fødested: Krim
                     Adresse: Simferopol, Lisnevka, 83 Kievskaya str, apt. 67

                     Næstformand for Krims valgkommission. Hun har i denne rolle deltaget i afholdelsen af det russiske præsidentvalg den 18. marts 2018 i det ulovligt annekterede Krim og Sevastopol og dermed aktivt støttet og gennemført politikker, som underminerer Ukraines territoriale integritet, suverænitet og uafhængighed.

                     14.5.2018

                     163.

                     Natalya Ivanovna BEZRUCHENKO/
                     Natalia Ivanovna BEZRUCHENKO
                     (Наталья Ивановна БЕЗРУЧЕНКО)
                     Nataliya Ivanivna BEZRUCHENKO
                     (Наталія Iванівна БЕЗРУЧЕНКО)

                     Fødselsdato: 22.8.1979
                     Fødested: Simferopol, Krim
                     Adresse: Autonomous Republic of Crimea, Gresovskoe, 5-A Kryzhizhanovskogo str, apt 64,

                     Sekretær for Krims valgkommission. Hun har i denne rolle deltaget i afholdelsen af det russiske præsidentvalg den 18. marts 2018 i det ulovligt annekterede Krim og Sevastopol og dermed aktivt støttet og gennemført politikker, som underminerer Ukraines territoriale integritet, suverænitet og uafhængighed.

                     14.5.2018

                     164.

                     Aleksandr Yurevich PETUKHOV/
                     Aleksandr Yurievich PETUKHOV
                     (Александр Юрьевич ПЕТУХОВ)
                     Oleksandr Yuriyovych PIETUKHOV
                     (Олександр Юрійович ПЄТУХОВ)

                     Fødselsdato: 17.7.1970

                     Formand for Sevastopols valgkommission. Han har i denne rolle deltaget i afholdelsen af det russiske præsidentvalg den 18. marts 2018 i det ulovligt annekterede Krim og Sevastopol og dermed aktivt støttet og gennemført politikker, som underminerer Ukraines territoriale integritet, suverænitet og uafhængighed.

                     14.5.2018

                     165.

                     Miroslav Aleksandrovich POGORELOV
                     (Мирослав Александрович ПОГОРЕЛОВ)
                     Myroslav Oleksandrovych POHORIELOV
                     (Мирослав Олександрович ПОГОРЄЛОВ)

                     Fødselsdato: 7.6.1968

                     Næstformand for Sevastopols valgkommission. Han har i denne rolle deltaget i afholdelsen af det russiske præsidentvalg den 18. marts 2018 i det ulovligt annekterede Krim og Sevastopol og dermed aktivt støttet og gennemført politikker, som underminerer Ukraines territoriale integritet, suverænitet og uafhængighed.

                     14.5.2018

                     166.

                     Anastasiya Nikolayevna KAPRANOVA
                     (Анастасия Николаевна КАПРАНОВА)
                     Anastasiya Mykolayivna KAPRANOVA
                     (Анастасія Миколаївна КАПРАНОВА)

                     Fødselsdato: 1964 (muligvis 21. april)

                     Sekretær for Sevastopols valgkommission. Hun har i denne rolle deltaget i afholdelsen af det russiske præsidentvalg den 18. marts 2018 i det ulovligt annekterede Krim og Sevastopol og dermed aktivt støttet og gennemført politikker, som underminerer Ukraines territoriale integritet, suverænitet og uafhængighed.

                     14.5.2018«


title: Kommissionens gennemførelsesforordning (EU) 2018/711 af 14. maj 2018 om ændring af Rådets forordning (EU) 2016/44 om restriktive foranstaltninger på baggrund af situationen i Libyen

text:
               15.5.2018

               DA

               Den Europæiske Unions Tidende

               L 119/35

         KOMMISSIONENS GENNEMFØRELSESFORORDNING (EU) 2018/711
   af 14. maj 2018
   om ændring af Rådets forordning (EU) 2016/44 om restriktive foranstaltninger på baggrund af situationen i Libyen
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets afgørelse (FUSP) 2015/1333 af 31. juli 2015 om restriktive foranstaltninger på baggrund af situationen i Libyen og om ophævelse af afgørelse 2011/137/FUSP (1),
   under henvisning til Rådets forordning (EU) 2016/44 af 18. januar 2016 om restriktive foranstaltninger på baggrund af situationen i Libyen og om ophævelse af forordning (EU) nr. 204/2011 (2), særlig artikel 20, litra b), og
   ud fra følgende betragtninger:

               (1)

               Bilag V til forordning (EU) 2016/44 indeholder en liste over skibe, der er udpeget af FN's sanktionskomité i henhold til punkt 11 i FN's Sikkerhedsråds resolution (UNSCR) 2146 (2014). Disse skibe er underlagt en række forbud i henhold til forordning (EU) 2016/44, herunder forbud mod at laste, transportere eller losse råolie fra Libyen og anløbe havne på Unionens område.

               (2)

               De Forenede Nationers Sikkerhedsråds komité, der er nedsat i henhold til De Forenede Nationers Sikkerhedsråds resolution 1970 (2011), ajourførte den 18. april 2018 og den 29. april 2018 listen over skibe, der er omfattet af restriktive foranstaltninger. Bilag V til forordning (EU) 2016/44 bør derfor ændres.

               (3)

               For at sikre, at foranstaltningerne i denne forordning er effektive, bør denne forordning træde i kraft øjeblikkeligt —

         VEDTAGET DENNE FORORDNING:
   Artikel 1
   Bilag V til forordning (EU) 2016/44 ændres som anført i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i alle medlemsstater.
      Udfærdiget i Bruxelles, den 14. maj 2018.

            På Kommissionens vegne

            For formanden

            Chef for Tjenesten for Udenrigspolitiske Instrumenter

      (1)  EUT L 206 af 1.8.2015, s. 34.

      (2)  EUT L 12 af 19.1.2016, s. 1.

      BILAG
      I bilag V til forordning (EU) 2016/44 slettes følgende punkter:

                  »a)

                              1.

                                 Navn: NADINE. Opført på listen i henhold til punkt 10, litra a) og b), i resolution 2146 (2014), som udvidet og ændret ved punkt 2 i resolution 2362 (2017) (forbud mod at laste, transportere eller losse; forbud mod at anløbe havne). Komitéen forlængede den 18. januar 2018 opførelsen på listen i henhold til punkt 11 i resolution 2146, og denne opførelse på listen er gyldig indtil den 17. april 2018, medmindre komitéen bringer den til ophør tidligere i henhold til punkt 12 i resolution 2146. Flagstat: Palau. Yderligere oplysninger: Opført på listen den 21. juli 2017. Den Internationale Søfartsorganisation (IMO): 8900878. Skibet befandt sig den 19. januar 2018 nær kysten ved Muscat, Oman, uden for dets territorialfarvand.

                  b)

                              2.

                                 Navn: Lynn S. Opført på listen i henhold til punkt 10, litra a) og b), i resolution 2146 (2014), som udvidet og ændret ved punkt 2 i resolution 2362 (2017) (forbud mod at laste, transportere eller losse; forbud mod at anløbe havne). Den 26. januar 2018 forlængede komitéen opførelsen på listen i henhold til punkt 11 i resolution 2146 (den tidligere forlængelse var gyldig frem til den 29. januar 2018) og denne opførelse er gyldig indtil den 28. april 2018, medmindre komitéen bringer den til ophør tidligere i henhold til punkt 12 i resolution 2146. Flagstat: Saint Vincent og Grenadinerne. Yderligere oplysninger: Opført på listen den 2. august 2017. Den Internationale Søfartsorganisation (IMO): 8706349. Den 6. oktober 2017 befandt skibet sig i libanesisk territorialfarvand, hvorfra det afsejlede mod vest.«


title: Kommissionens gennemførelsesforordning (EU) 2018/710 af 14. maj 2018 om fornyelse af godkendelsen af aktivstoffet silthiofam, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EØS-relevant tekst. )

text:
               15.5.2018

               DA

               Den Europæiske Unions Tidende

               L 119/31

         KOMMISSIONENS GENNEMFØRELSESFORORDNING (EU) 2018/710
   af 14. maj 2018
   om fornyelse af godkendelsen af aktivstoffet silthiofam, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 20, stk. 1, og
   ud fra følgende betragtninger:

               (1)

               Silthiofam blev ved Kommissionens direktiv 2003/84/EF (2) opført som et aktivstof i bilag I til Rådets direktiv 91/414/EØF (3).

               (2)

               Aktivstoffer, der er opført i bilag I til direktiv 91/414/EØF, betragtes som godkendt i henhold til forordning (EF) nr. 1107/2009 og er opført i del A i bilaget til Kommissionens gennemførelsesforordning (EU) nr. 540/2011 (4).

               (3)

               Godkendelsen af aktivstoffet silthiofam, jf. del A i bilaget til gennemførelsesforordning (EU) nr. 540/2011, udløber den 31. oktober 2018.

               (4)

               Der blev i overensstemmelse med artikel 1 i Kommissionens gennemførelsesforordning (EU) nr. 844/2012 (5) indgivet en ansøgning om fornyelse af godkendelsen af silthiofam inden for den tidsfrist, der er fastsat i nævnte artikel.

               (5)

               Ansøgeren fremlagde de supplerende dossierer, som kræves i henhold til artikel 6 i gennemførelsesforordning (EU) nr. 844/2012. Den rapporterende medlemsstat fandt, at ansøgningen var fuldstændig.

               (6)

               Den rapporterende medlemsstat udarbejdede en vurderingsrapport vedrørende fornyelse i samråd med den medrapporterende medlemsstat og forelagde den for Den Europæiske Fødevaresikkerhedsautoritet (i det følgende benævnt »autoriteten«) og Kommissionen den 22. juni 2015.

               (7)

               Autoriteten fremsendte vurderingsrapporten vedrørende fornyelse til ansøgeren og medlemsstaterne, således at de kunne fremsætte bemærkninger hertil, og videresendte de modtagne bemærkninger til Kommissionen. Autoriteten gjorde desuden det supplerende resumé af dossieret tilgængeligt for offentligheden.

               (8)

               Den 1. august 2016 fremsendte autoriteten sin konklusion (6) om, hvorvidt silthiofam kan forventes at opfylde godkendelseskriterierne i artikel 4 i forordning (EF) nr. 1107/2009, til Kommissionen. Kommissionen forelagde udkastet til vurderingsrapport vedrørende fornyelse af godkendelsen af silthiofam for Den Stående Komité for Planter, Dyr, Fødevarer og Foder den 22. marts 2018.

               (9)

               Ansøgeren fik mulighed for at fremsætte bemærkninger til udkastet til vurderingsrapport vedrørende fornyelse.

               (10)

               Det er med hensyn til ét eller flere repræsentative anvendelsesformål for mindst ét plantebeskyttelsesmiddel, der indeholder silthiofam, blevet fastslået, at godkendelseskriterierne i artikel 4 i forordning (EF) nr. 1107/2009 er opfyldt. Godkendelsen af silthiofam bør derfor fornyes.

               (11)

               Risikovurderingen for fornyelse af godkendelsen af silthiofam er baseret på et begrænset antal repræsentative anvendelsesformål, hvilket dog ikke begrænser de anvendelsesformål, hvortil plantebeskyttelsesmidler, der indeholder silthiofam, kan godkendes. Anvendelsen bør derfor ikke længere være begrænset til anvendelse som herbicid.

               (12)

               I overensstemmelse med artikel 14, stk. 1, i forordning (EF) nr. 1107/2009 sammenholdt med samme forordnings artikel 6 og på grundlag af den foreliggende videnskabelige og tekniske viden er det imidlertid nødvendigt at fastsætte visse betingelser og begrænsninger. Det bør navnlig kræves, at der fremlægges yderligere bekræftende oplysninger.

               (13)

               Bilaget til gennemførelsesforordning (EU) nr. 540/2011 bør derfor ændres.

               (14)

               Godkendelsesperioden for silthiofam blev ved Kommissionens gennemførelsesforordning (EU) 2017/1511 (7) forlænget til den 31. oktober 2018 for at gøre det muligt at afslutte fornyelsesprocessen, inden godkendelsen af aktivstoffet udløber. Da der er blevet truffet afgørelse om fornyelse forud for den forlængede udløbsdato, bør nærværende forordning dog anvendes fra den 1. juli 2018.

               (15)

               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DENNE FORORDNING:
   Artikel 1
   Fornyelse af godkendelsen af aktivstoffet
   Godkendelsen af aktivstoffet silthiofam fornyes som fastsat i bilag I.
   Artikel 2
   Ændringer af gennemførelsesforordning (EU) nr. 540/2011
   Bilaget til gennemførelsesforordning (EU) nr. 540/2011 ændres som angivet i bilag II til nærværende forordning.
   Artikel 3
   Ikrafttræden og anvendelsesdato
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den finder anvendelse fra den 1. juli 2018.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 14. maj 2018.

            På Kommissionens vegne

         Jean-Claude JUNCKER

            Formand

      (1)  EUT L 309 af 24.11.2009, s. 1.

      (2)  Kommissionens direktiv 2003/84/EF af 25. september 2003 om ændring af Rådets direktiv 91/414/EØF for at optage flurtamon, flufenacet, iodosulfuron, dimethenamid-p, picoxystrobin, fosthiazat og silthiofam som aktivstoffer (EUT L 247 af 30.9.2003, s. 20).

      (3)  Rådets direktiv 91/414/EØF af 15. juli 1991 om markedsføring af plantebeskyttelsesmidler (EFT L 230 af 19.8.1991, s. 1).

      (4)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

      (5)  Kommissionens gennemførelsesforordning (EU) nr. 844/2012 af 18. september 2012 om fastsættelse af de fornødne bestemmelser til gennemførelse af fornyelsesproceduren for aktivstoffer, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler (EUT L 252 af 19.9.2012, s. 26).

      (6)  Den Europæiske Fødevaresikkerhedsautoritet (EFSA), 2016. »Conclusion on the peer review of the pesticide risk assessment of the active substance silthiofam«. EFSA Journal 2016;14(8):4574, 59 s. doi:10.2903/j.efsa.2016.4574; Foreligger online: www.efsa.europa.eu

      (7)  Kommissionens gennemførelsesforordning (EU) 2017/1511 af 30. august 2017 om ændring af gennemførelsesforordning (EU) nr. 540/2011 for så vidt angår forlængelse af godkendelsesperioderne for aktivstofferne 1-methylcyclopropen, beta-cyfluthrin, chlorothalonil, chlorotoluron, cypermethrin, daminozid, deltamethrin, dimethenamid-p, flufenacet, flurtamon, forchlorfenuron, fosthiazat, indoxacarb, iprodion, MCPA, MCPB, silthiofam, thiophanat-methyl og tribenuron (EUT L 224 af 31.8.2017, s. 115).

      BILAG I

                  Almindeligt anvendt navn Identifikationsnr.

                  IUPAC-navn

                  Renhed (1)

                  Godkendelsesdato

                  Udløbsdato for godkendelsen

                  Særlige bestemmelser

                  Silthiofam
                  CAS-nr. 175217-20-6
                  CIPAC-nr.: 635

                  N-allyl-4,5-dimethyl-2-(trimethylsilyl)thiophen-3-carboxamid

                  ≥ 980 g/kg

                  1. juli 2018

                  30. juni 2033

                  Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i vurderingsrapporten vedrørende fornyelse af godkendelsen af silthiofam, særlig tillæg I og II.
                  Ved denne samlede vurdering skal medlemsstaterne være særligt opmærksomme på:

                              —

                              Beskyttelsen af brugerne

                              —

                              Beskyttelsen af grundvandet i sårbare områder

                              —

                              Beskyttelsen af bier, vandorganismer og regnorme

                        Anvendelsesbetingelserne skal omfatte risikobegrænsende foranstaltninger, hvor det er relevant.
                  Ansøgeren skal fremlægge bekræftede oplysninger for Kommissionen, medlemsstaterne og autoriteten vedrørende:

                              1.

                              Virkningen af vandbehandlingsprocesser på arten af restkoncentrationer i overfladevand og grundvand, når overfladevand eller grundvand udvindes til drikkevand.

                              2.

                              Relevansen af metabolitterne M2 og M6 under hensyntagen til eventuel relevant klassificering for silthiofam i henhold til Europa-Parlamentets og Rådets forordning (EF) nr. 1272/2008 (2), særlig som reproduktionstoksisk i kategori 2.

                        Ansøgeren skal fremlægge de oplysninger, der er nævnt under punkt 1, inden for to år, efter at Kommissionen har offentliggjort et vejledende dokument om evaluering af virkningen af vandbehandlingsprocesser på arten af restkoncentrationer i overfladevand og grundvand, og oplysningerne i punkt 2 inden for ét år efter offentliggørelsen på hjemmesiden for Det Europæiske Kemikalieagentur (AEPC) af udtalelsen, der blev vedtaget af Udvalget for Risikovurdering under ECHA i henhold til artikel 37, stk. 4, i forordning (EF) nr. 1272/2008 med hensyn til silthiofam.

         (1)  Den reviderede vurderingsrapport indeholder yderligere oplysninger om aktivstoffets identitet og specifikation.

         (2)  Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).

      BILAG II
      I bilaget til gennemførelsesforordning (EU) nr. 540/2011 foretages følgende ændringer:

                  1)

                  I del A udgår angivelse 70 om silthiofam.

                  2)

                  I del B tilføjes følgende angivelse:

                              Nr.

                              Almindeligt anvendt navn Identifikationsnr.

                              IUPAC-navn

                              Renhed (1)

                              Godkendelsesdato

                              Udløbsdato for godkendelsen

                              Særlige bestemmelser

                              »121

                              Silthiofam
                              CAS-nr. 175217-20-6
                              CIPAC-nr.: 635

                              N-allyl-4,5-dimethyl-2-(trimethylsilyl)thiophen-3-carboxamid

                              ≥ 980 g/kg

                              1. juli 2018

                              30. juni 2033

                              Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i vurderingsrapporten vedrørende fornyelse af godkendelsen af silthiofam, særlig tillæg I og II.
                              Ved denne samlede vurdering skal medlemsstaterne være særligt opmærksomme på:

                                          —

                                          Beskyttelsen af brugerne

                                          —

                                          Beskyttelsen af grundvandet i sårbare områder

                                          —

                                          Beskyttelsen af bier, vandorganismer og regnorme

                                    Anvendelsesbetingelserne skal omfatte risikobegrænsende foranstaltninger, hvor det er relevant.
                              Ansøgeren skal fremlægge bekræftede oplysninger for Kommissionen, medlemsstaterne og autoriteten vedrørende:

                                          1.

                                          Virkningen af vandbehandlingsprocesser på arten af restkoncentrationer i overfladevand og grundvand, når overfladevand eller grundvand udvindes til drikkevand.

                                          2.

                                          Relevansen af metabolitterne M2 og M6 under hensyntagen til eventuel relevant klassificering for silthiofam i henhold til forordning (EF) nr. 1272/2008, særlig som reproduktionstoksisk i kategori 2.

                                    Ansøgeren skal fremlægge oplysningerne i punkt 1, inden for to år, efter at Kommissionen har offentliggjort et vejledende dokument om evaluering af virkningen af vandbehandlingsprocesser på arten af restkoncentrationer i overfladevand og grundvand, og oplysningerne i punkt 2 inden for ét år efter offentliggørelsen på hjemmesiden for Det Europæiske Kemikalieagentur (AEPC) af udtalelsen, der blev vedtaget af Udvalget for Risikovurdering under ECHA i henhold til artikel 37, stk. 4, i forordning (EF) nr. 1272/2008 med hensyn til silthiofam.«

         (1)  Den reviderede vurderingsrapport indeholder yderligere oplysninger om aktivstoffets identitet og specifikation.